Gelyke Kanse se aansoek voorlopig van rol gehaal | Netwerk24
Deur Charné Kemp 11 September 2018 20:51
Sy aansoek vir die tersydestelling van die Universiteit Stellenbosch se 2016-taalbeleid is voorlopig van die rol van die konstitusionele hof verwyder, het die organisasie Gelyke Kanse Maandag gehoor.
Dit sou op 13 September aangehoor word.
Die stap volg sodat die saakrekord van 6 000 bladsye in Engels vertaal kan word.
Gelyke Kanse sê in 'n verklaring dat hy die vertraging betreur, maar is tevrede omdat die hof klaarblyklik die saak met groot erns bejeën.
Met die oorspronklike mislukte aansoek in 2017 in die Kaapstadse hooggeregshof is versoek dat die US-taalbeleid tersyde gestel word. Daar is gevra dat die vorige beleid van November 2014 weer in werking gestel word.
In die aansoek is ook gevra dat die hof beslis dat die taalbeleid aan Afrikaans 'n "mindere plaats" vergeleke met Engels gee.
Regters Dlodlo en Savage het in November verlede jaar die aansoek om 'n bykomende verklaring in te dien en US-raadslid Johan Theron te dagvaar om te getuig, met koste van die hand gewys.
Ná die uitspraak, het die US-bestuur gesê hy beskou dit as "bevestiging van die US se verbintenis tot meertaligheid en inklusiwiteit soos in die taalbeleid vervat".
Die saak handel oor die US-raad se besluit om 'n nuwe taalbeleid in Junie 2016 goed te keur.
Die huidige beleid maak voorsiening vir onderrig in minstens Engels terwyl Afrikaans as akademiese taal behou en ontwikkel word.
In die hofsaak het Gelyke Kanse aangevoer dat 'n irrasionele proses gevolg is om die nuwe beleid te aanvaar en dit deur die rektor se bestuurspan gedryf is.